
פסק דין

1. התובענה, הצדדים והסדרים דיונים 

בתובענה זו מתבקש ביה"מ לחייב הנתבעים בפיצוי התובע בגין תאונת עבודה שארעה לו ביום 31.1.05, בה נגרם נזק לכף ידו השמאלית, שהותיר נכות בשיעור 47%, כדעת המומחה מטעם התובע. 
הנתבעת מס' 1 הינה מפעל לעבודות פלסטיק, הרשומה כחברה בע"מ, אשר היתה מעבידתו של התובע בזמן הרלבנטי. 

הנתבעת מס' 2 הינה חברה לביטוח, אשר ביטחה את הנתבעת מס' 1 בביטוח חבות מעבידים. 

הנתבעים הגישו הודעת צד ג' כנגד מטבחי עוזי פריאנטי, אשר מכרו את המכונה, שגרמה לנזקו של התובע, לנתבעת מס' 1 וכן כנגד הפניקס חברה לביטוח. הודעת צד ג' זו נמחקה בהסכמה כנגד המבטחת צד ג' 2 (ראה הודעת הנתבעת מיום 10.4.07) וכן עוכבו הליכים כנגד צד ג' בשל צו פשיטת רגל (פרוט' 24.9.07). 

היתה הסכמה דיונית בין הצדדים להגשת תצהירים על נספחיהם כראיות קבילות. עוד הסכימו הצדדים, בתום הבאת הראיות, על הגשת חוות דעת רפואיות של מומחי שני הצדדים ללא חקירת המומחים. 

2. התובע 

התובע יליד 13.1.72. הוא עבד אצל הנתבעת כמסגר ו-"עובד פלסטיקה" מיום 1.1.03 ועד ליום בו ארעה התאונה ב- 31.1.05 (ראה תצהירו ת/4 סע' 2 ו- 22). 
עפ"י תלושי שכר שצורפו לתצהיר התובע, הכנסתו לא היתה קבועה ונעה בין 5225 ₪ ל- 10,155 ₪.  לטענתו הוא לא עבד באופן מלא בחלק מחודשי העבודה בשנת 2004, בשל סיבות אישיות, חגים ותאונת עבודה שארעה בחודש נובמבר 2004 (ת/4 סע' 23). 

מנהל הנתבעת, יגאל חכמון (להלן ייקרא "חכמון"), מעיד, כי התובע עבד כמנהל עבודה בכיר. הוא היה עובד מנוסה ומהימן, שהיה אחראי בין היתר על הבטיחות בעבודה ועסק ברכישת ציוד. התובע והעד סולי גולדנברג נחשבו לעובדים הבכירים בנתבעת. (ראה נ/5 סע' 2 ופרוט' 23). 

העד סולי גולדנברג (להלן ייקרא "סולי") מעיד, כי התובע נחשב ליד ימינו של מנהל הנתבעת. הוא עסק בכל העבודות בנתבעת, אך בעיקר עבד מחוץ למפעל (ת/3 סע' 14). 

התובע אכן מאשר, כי עבד בנתבעת כמנהל עבודה. הוא נהג לאסוף העובדים ולהביאם לשטח מקום העבודה. הוא חילק העבודה בין העובדים ועבד גם בעצמו (פרוט' 15). חכמון מאשר, כי סולי ידע טוב ממנו כיצד להשתמש במכונה שגרמה לתאונה, ומשתמע מכך כי היה זה בעיקר סולי שתפעל מכונה זו (פרוט' 23). 

3. כושר השתכרות התובע קודם התאונה  
כבר צויין לעיל כי הכנסתו החודשית של התובע היתה נתונה לתנודות. צורפו תלושי שכר של התובע לתקופה מינואר 2003 ועד אוגוסט 2004. בתקופה זו השתכר התובע סה"כ 166,666.87 ₪ ברוטו ובממוצע 8772 ₪ לחודש ברוטו. אין בפני ביה"מ הסבר לכך שחסרים תלושי שכר מאוגוסט 2004 ועד ינואר 2005, פרט לעדות התובע לפיה היה מעורב בתאונת עבודה גם בחודש נובמבר 2004, לגביה אין כל פרטים. 
עוד צויין, כי התובע נעדר מהעבודה בשל חגים וסיבות אישיות שונות. 

מל"ל קבע בסיס שכרו של התובע על בסיס הכנסתו הרבע שנתית בסך 5536 ₪. על בסיס הנתונים כולם הנני מעמיד בסיס שכרו של התובע, ליום מתן פסה"ד, על סך 7627 ₪ לחודש ברוטו. 

4. המכונה  
עוזי פריאנטי (שמו המדוייק חברון פריאנטי), הבעלים של צד ג'-1 מעיד כי המכונה המעורבת באירוע הנדון נמכרה על ידיו לנתבעת. מכונה זו היתה בשימושו עשרות שנים ושימשה אותו בעבודות נגרות. קודם שנמכרה המכונה נגרם לה נזק עקב שריפה. היא נמכרה על ידיו ב- 20% משוויה (פרוט' 7). 
חכמון מודה ברכישת מכונה זו בשנת 2004, לשימוש במפעל פלסטיק שלו. 

סולי, עובד הנתבעת מס' 1, מעיד כי עת נתקבלה המכונה לא היה בה כלל דיסק חיתוך והורכב דיסק של מכונה אחרת, שלא התאים למכונה. לכן הוסף "דיסק מתאם" ועדיין נותר חופש בינו לבין ציר המכונה, שגרם לוויברציות. היו בדיסק שיניים שבורות, והדבר גרם לכך שצינור פלסטיק שהונח במכונה, לצורך חיתוך, נמשך פנימה. תופעה זו נעלמה משהוחלף הדיסק. 

סולי עובד אצל הנתבעת מס' 1 מאז 2004 ומשתמע כי עדיין עבד במקום עת נתנה עדותו בתצהיר מיום 5.4.07 ועת נחקר ביום 24.9.07. 

מעיד התובע בחקירתו הראשית, כי המכונה היתה חדשה יחסית במפעל והוא עבד עליה פעמים בודדות בלבד קודם פציעתו. הדבר מתיישב עם העדויות האחרות, לפיהן עבד התובע בעיקר בשטח (ראה גם ת/4 סע' 13). עם הפעלת המכונה גילה התובע, כי היא "מושכת" את חומר הגלם לכיוון דיסק החיתוך. הוא מוסר גרסה דומה לגרסת סולי באשר לפגמים במכונה עם קבלתה במפעל (ראה ת/4 סע' 14-12). 

חכמון, מנהל הנתבעת, כופר בשפה רפה בטענות התובע וסולי, לפיהן הדיסק במכונה היה לקוי ובשל כך משך פנימה את חומר הגלם עימו עבדו. הוא מודה כי הדיסק הוחלף אחר תאונה בה נפגע סולי, ימים ספורים אחר התאונה הנדונה. הוא מתרעם על התובע וסולי על כך שלא התלוננו על ליקוי זה במכונה, ככל שהיה, קודם אירוע התאונות (ראה נ/5 סע' 5). 

משנחקר חכמון נגדית בענין זה, הוא איננו שולל החלפת הדיסק במכונה, לאחר שנרכשה ואינו יודע אם חסרו חלקים וכל זאת "למיטב זכרונו" (פרוט' 22). הוא מודה, כי לא היה מגן על הדיסק, למנוע פגיעה, אם כי לטענתו היו הגנות אחרות על המסוע, בצד המסור ומכסה על הדיסק (פרוט' 23). 

התובע מצדו מעיד, כי אין מדובר במסוע המגן מפני מגע עם הדיסק, אלא מדובר רק במעין מסילה, עליה נשען חומר הגלם והוא בפועל השתמש במסילה זו (ת/4 סע' 15). 

התובע ו-סולי לא נחקרו כלל בחקירה נגדית, אודות אמצעי המיגון להם טוען חכמון. 

עולה מן הנאמר לעיל, כי הנתבעת רכשה מכונה ישנה, אחר שזו שימשה שנים ארוכות בעבודות נגרות אצל צד ג' 1 ולא הובאה כל ראיה לכך שמכונה זו נבדקה על ידי מומחה כלשהו קודם שנעשה בה שימוש על ידי הנתבעת. הנני מעדיף גרסת סולי והתובע על זו של חכמון, לפיה הדיסק במכונה היה לקוי – "שיניים שבורות" – ודיסק חילופי שהורכב לא התאים למכונה. חכמון עצמו אישר כי לא היה מגן לדיסק, אף שהדבר נדרש מכוח סע' 37 לפקודת הבטיחות בעבודה. לחילופין היה לדאוג להתקן בטיחות אוטומטי שימנע באופן אוטומטי את המפעיל מלבוא במגע עם חלק מסוכן במכונה (סע' 39 לפקודה).

5. התאונה 
בעדותו הראשית, מעיד התובע, כי הפעיל את המכונה במהלך עבודתו במפעל, ביום 31.1.05. תוך הפעלת המסור ידו נמשכה פנימה ונקטעה כף ידו (ת/4 סע' 3).  בתשובה לשאלון שהוצג לו, גרסת התובע דומה "תוך כדי חיתוך, הפלטה עפה מהמסור, כאשר תוך כדי התזוזה המהירה שלה, נמשכה היד שלי לתוך המסור" (נ/2 שאלה 33). לא היה עד ראיה לתאונה. בחקירתו הנגדית מסביר התובע, כי במילה "פלטה" התכוון לאותו קטע פלסטיק שביקש לחתוך (פרוט' 20-19). 
סולי מעיד שאף הוא נפצע בצורה דומה, ימים לאחר התאונה של התובע, כאשר ידו נמשכה פנימה לעבר המסור, עת חתך צינור פלסטי. החבלה שנגרמה לו היתה קלה מזו שנגרמה לתובע (ראה ת/3 סע' 5 ופרוט' 12). 

הדרכה 
מעיד התובע, כי נתבקש לחתוך פלסטיק באמצעות המכונה ע"י חכמון. הוא נתבקש לעשות כן פעם פעמיים קודם לכן (פרוט' 14). עולה מדבריו אלה, כי נסיונו בהפעלת המכונה היה דל ביותר. הוא לא נשאל בחקירה נגדית אודות הדרכה כלשהי שניתנה לו. צויין לעיל, כי היה זה סולי שבעיקר הפעיל את המכונה. מעיד סולי, כי איש לא נתן הדרכה כיצד להפעיל מכונה זו (ת/3 סע' 13). גרסתו זו לא הופרכה בחקירה נגדית ולא נעשה כל נסיון להתעמת עמה. חכמון מעיד מצדו, כי נתנה הדרכה לתובע ולסולי כיצד להשתמש במכונה (ראה נ/5 סע' 4). בעדות סתמית זו לא ניתן כל פירוט, כיצד ועל ידי מי ניתנה ההדרכה ומה היה תוכנה. בחקירה נגדית מעיד חכמון, כי בעצמו הדריך את התובע, אך שוב מדובר בעדות סתמית ללא כל פירוט. עוד מציין חכמון כי סולי יודע טוב ממנו כיצד להפעיל המכונה, אך סולי כאמור העיד, כי לא קיבל הדרכה מאיש. 

עפ"י תקנות ארגון הפיקוח על העבודה (מסירת מידע והדרכת עובדים) תשנ"ט 1999, על המחזיק במקום עבודה למסור לעובד מידע עדכני בדבר הסיכונים במקום והוראות עדכניות באשר לתהליכי עבודה. יש ליתן הדרכה, באשר למניעת סיכונים, באמצעות בעל מקצוע מתאים, שיוודה שכל עובד הבין את הסיכונים והוא בקיא דיו בנושא ההדרכה, בהתאם לתפקידו ולסיכונים להם הוא חשוף (תקנה 3 לתקנות הנ"ל). על מעביד להכשיר נאמני בטיחות ולדאוג להם להכשרה מתאימה (שם תקנה 4). הלכה פסוקה היא, כי על מעביד לספק לעובד כלי עבודה שלא יהיו בהם סיכונים ולהדריך העובד כיצד להשתמש בהם ואף לפקח על נקיטת אמצעי הזהירות הדרושים (ע.א. 662/89 מ"י נ. קרבון פד"י מה (2) 593 בעמ' 597).

עולה מן הנאמר לעיל, כי הדרכה לא נתנה לעובדים, ולא היה כל פיקוח על נקיטת אמצעי זהירות, אף שהנתבעת רכשה מכונה מיושנת שלא נבדקה קודם השימוש על ידי מומחה כלשהו.  

6. מתן הודעה אודות התאונה 
מעביד מחוייב ליתן הודעה למפקח מטעם משרד העבודה והרווחה בגין תאונת עבודה, בה נגרם נזק גופני לעובד (ראה פקודת תאונות ומחלות משלח יד הודעה 1945). התובע פנה לאגף הפיקוח על העבודה, שהשיב לו כי לא נתקבלה כל הודעה אודות התאונה הנדונה (ת/4 סע' 25 ונספח 11). אי מתן ההודעה מנע חקירה ראויה של התאונה הנדונה על ידי מפקח משרד העבודה. 
מנהל הנתבעת טען בעדותו, כי נשלחה הודעה על ידיו, אלא שלא היתה בידיו כל ראיה, כי עשה כן. 

משלא הוכח כי הנתבעת שלחה הודעה כדין אודות התאונה, ובכך מנעה חקירת האירוע על ידי מומחה בטיחות, אין היא יכולה לבוא בטענה לתובע כי לא דאג לחקירת האירוע על ידי מומחה. 

7. העדר חוות דעת מומחה בטיחות מטעם התובע 
לטענת הנתבעים לא הוכחה אחריותם לתאונה הנדונה, משלא הובאה חוו"ד מומחה המלמדת על אחריותם. טענה זו דינה להידחות. הלכה היא שאם צד לדיון חייב להוכיח שנתבע נהג ברשלנות, יכול הוא להעזר בהוראה סטטוטורית בחיקוק, הדן בכללי זהירות, שיש לנהוג לפיהם בעת הפעילות בה המדובר, כראיה בדבר נורמות הזהירות לפיהן חייב האדם הסביר לנהוג. התובע פטור מלהוכיח בעזרת עדים מומחים מה הם אמצעי הזהירות, שאדם רגיל וסביר היה נוקט, שכן המחוקק בעצמו קבע אמצעים אלה בצורה מחייבת. מובן שבכל מקרה כזה חייב התובע להוכיח את הקשר הסיבתי בין הפרת אותה הוראה לבין קרות הנזק (ראה ע.א. 335/80 בריגה נ. מוסטפא ואח' פד"י לו (3) בעמ' 38 וכן ע.א. 741/83 חנן גוריון ואח' נ. פרץ גבריאל ואח' פד"י לט (4) 266 בעמ' 271). 
חבות הנתבעים ורשלנות תורמת של התובע

עפ"י סעיף 37 לפקודת הבטיחות בעבודה, חלה חובה לגדר לבטח כל חלק מסוכן במנוע חשמלי. הלכה פסוקה היא שהחובה לביצוע גידור זה חלה על המחזיק (ע.א. 227/67 אמסלם נ. כץ פד"י כב (1) 313, 317). חובה זו מכוח החוק הינה חובה אבסולוטית והגידור צריך ליתן בטחון מוחלט לפועל הבא במגע עם המכונה. חובה זו עומדת בעינה גם כשמדובר בפועל רשלן. החוק בא להגן הן על העובד הזהיר הן על העובד הבלתי זהיר. היה ונגרם נזק בשל כך שהמכונה אינה מגודרת כראוי הרי שמתקיימת עוולה של היפר חובה שבחוק, מכוח סע' 63 לפקודת הנזיקין. לא בנקל ימצא ביה"מ עובד, הסומך תביעתו על הפרת חובה חקוקה של מעביד לקיום הבטיחות במפעל, אשם ברשלנות תורמת. הטלת חובות אלה על המעביד מיועדת להבטיח את העובד גם מפני רשלנותו הוא ולכן יקבע ביה"מ רק במקרים נדירים שגם העובד אשם בתוצאה המזיקה (כל האמור ראה בע.א. 240/87 מרב קריכלי נ. א.פ.ל בע"מ פד"י מג (3) 507 וכן ראה ע.א. 655/80 מפעלי קירור בצפון בע"מ נ. אסתר מרציאנו ואח' פד"י לו (2) 592, 604-603). 

באופן כללי על המעביד לספק לעובד כלי עבודה שלא יהיו בהם סיכונים, להדריך את העובד כיצד להשתמש בהם ולפקח על נקיטת אמצעי הזהירות הדרושים (ע.א. 662/89 מ"י נ. קרבון פד"י מה (2) 593 בעמ' 597). 

כאשר מדובר במכונה, בה נעשה שימוש בדיסק חיתוך, אין ספק שמדובר במכונה מסוכנת, לגביה חל סע' 38 לפקודת הנזיקין, המעביר חובת הראיה ברשלנות לשכם הנתבע. על מנת שיחול סעיף זה על התובע לעמוד בחובת הוכחה ראשונית, בדבר קיומם של שלושה יסודות: אירוע הנזק; גרימתו ע"י דבר מסוכן; היות הנתבע בעליו של הדבר המסוכן (ראה ע.א. 7877/02 ג'וויליס זיאד נ. חברת החשמל מזרח ירושלים בע"מ פד"י נח (2) 279). שלושת יסודות אלה הוכחו על ידי התובע, כנאמר לעיל ומכאן שחובת הראיה בדבר העדר התרשלות היא על הנתבעת. 

יתר על כן, אמצעי הזהירות בהם חייב המעביד לנקוט, אמורים להיות משמעותיים יותר ככל שגובר הסיכון מהשימוש במכונה (ראה ע.א. 663/88 שיריזיאן נ. לבידי אשקלון בע"מ פד"י מז (3) 225, 229).

הוכח במקרה הנדון שהגידור של המכונה הנדונה לא היה מספק, וזאת ניתן ללמוד מעצם קרות הנזק לתובע במהלך עבודתו. חובה זו לגידור המכונה היא כאמור חובה אבסולוטית. היה בכך משום היפר חובה חקוקה מצד הנתבעת. 

לחילופין, נטל חובת הראיה לענין זה עבר לנתבעת והיא לא עמדה בחובה זו. 

עפ"י הראיות שהונחו בפנינו הוכחה גם רשלנות הנתבעת עפ"י סע' 35 לפקודת הנזיקין. הוכח, כי המעביד רכש מכונה ישנה אחר שנות שימוש רבות, בלי שזו נבדקה כלל אם ראויה היא לשימוש, ואם יש בה אמצעי מיגון מתאימים לעובדים. בפועל הוכח כי פעולת המכונה לא היתה תקינה, הואיל ותוך כדי השימוש בה משכה את חומר הגלם ואת יד המחזיק בו. מנהל הנתבעת הודה בעצמו, כי לא היה מגן על הדיסק שימנע פגיעה בידו של הפועל (פרוט' 23). הוכח גם שלא נתנה הדרכה ראויה לעובדים בדבר השימוש במכונה ואמצעי זהירות שיש לנקוט בהם. 

מכל הנאמר לעיל, עולה בבירור אחריות הנתבעת מס' 1 לנזקים שארעו לתובע, עקב השימוש במכונה.

יותר מכך, הוכח, כי רשלנות הנתבעת היתה מכרעת לענין התאונה שארעה ולא הוכח כל מחדל מצד התובע, ברמה הנדרשת, על מנת לחייבו ברשלנות תורמת כלשהי.

הנזק הגופני שנגרם לתובע 
מיד אחר האירוע הנדון, פונה התובע לביה"ח סורוקה, שם אובחנה קטיעה תת שלמה של חלקה הרחיקני של כף היד השמאלית, אשר נותרה מחוברת לגופו בגשר צר, שכלל רקמה גרמית ורקמות רכות. בסקירה ניתוחית נמצאו שברים של עצמות שונות וחתך של גידים. בוצע קיבוע גרמי ראשוני והתובע שוחרר לביתו כעבור שבוע. התובע נדרש לחזור לביה"ח לניתוחים וטיפולים משלימים ובסה"כ אושפז 72 ימים, לאורך תקופה של עשרה חודשים. הוא נדרש לעבור תשעה ניתוחים (ראה תצהיר התובע ת/4 סע' 4 ותיאור הטיפול בתובע בחוות דעת המומחה דר' יובל קריגר – נספח 3 לתצהיר ומכתבי שחרור – נספח 2 לתצהיר). מסכם המומחה מטעם התובע בחוות דעתו, כי הטיפול הניתוחי המורכב והרב שלבי שעבר התובע, הצליח למנוע השלמת הקטיעה ולשמר את חיוניות הרקמות של כף היד והאצבעות. אף שוחזר מראה מניח את הדעת מבחינה אסתטית, על אף הצלקות המרובות. היד שנפגעה אינה פונקציונליית, כיוון שנעדרת יכולת מוטורית אפקטיבית וחסרת תחושה ברמה הנחוצה, כדי לאפשר תפקוד. הפרעה תפקודית נוספת נגרמת עקב אי הסבילות לחשיפה לקור ועקב קיומו של גירוי עצבי עז, ככל הנראה באיזור בו בוצעו השקות קצות העצבים, דבר הגורם לתחושת כאב במגע קל באזורים מסוימים בכף היד ומפריע אף לאחיזת עצמים קלים. באופן מעשי מתפקדת כף היד כ"פרוטזה ביולוגית", נעדרת תחושה ויכולת אחיזה, ויכולה לשמש כיד עזר לתמיכה בלבד, ללא צפי לשיפור עתידי. בנוסף, נותרה צלקת שקועה בבטן תחתונה וכן קיימים אזורים של היפרפיגמנטציה בירך שמאל, באזורים מהם ניטלה רקמה במהלך השיחזור המורכב. 

מצבו התפקודי של התובע זהה באופן פרקטי להפרעה תפקודית הנגרמת על ידי קטיעה של האצבעות. המומחה קובע לתובע נכות משוקללת של 47% בה נכללת נכות בשעור 10% בשל צלקות. 

המומחה קובע, כי התובע לא יוכל לשוב ולעבוד בעבודת כפיים. 

המומחה מטעם הנתבעות פרופ' יעקב נרובאי חולק על מסקנות מומחה התובע. הוא סבור שאין להעניק אחוזי נכות בשעור 5% בשל פגיעה עצבית באצבעות שאינן קיימות. לדעתו המצב מתאים לקישיון לא נוח ויש להעניק אחוזי נכות עבור קטיעה של אצבע בלי ראש עצם המסרק. המומחה מעריך נכותו הפיזית של התובע בשעור 27.62% והנכות האסתטית בשעור 10%. בהתחשב בכך שידו הדומיננטית של התובע היא ימנית, סבור המומחה שהתובע יכול לחזור לתפקד תוך שימוש ביד שמאל כיד עזר. פרופ' נרובאי קובע, איפוא, לתובע נכות משוקללת בשעור 34.86%. 

היתה הסכמה דיונית, בין הצדדים, כאמור, לפיה יוגשו חוו"ד המומחים ללא חקירה נגדית. 

הנני מקבל עמדת פרופ' נרובאי לפיה אין להכיר בנכות עצבית בשעור 5%. לפיכך נכותו הפיזית המשוקללת של התובע, עפ"י חוו"ד דר' קריגר מסתכמת בשעור 37.27%. בתוספת נכות אסתטית בשעור 10%, סה"כ נכותו הרפואית של התובע היא בשיעור 43.54%.

בהתחשב באמור לעיל, ולאחר בחינת שתי חוות הדעת, הנני קובע, כי נכותו הפיזית המשוקללת של התובע היא בשעור 32.50%, ובתוספת הנכות האסתטית נכותו הרפואית הכוללת היא בשיעור 39.25%. 

נכותו התפקודית של התובע
המומחה מטעם התובע מציין בחוות דעתו, כי בשל הנזק שנגרם, ידו השמאלית של התובע מתפקדת כ-"פרוטזה ביולוגית", נעדרת תחושה ויכולת אחיזה. היא יכולה לשמש כיד עזר בלבד. לכן התובע לא יכול לשוב לעבודת כפיים בה עסק. המומחה מטעם הנתבעים מסכים שהתובע מוגבל ביד שמאל, אך ידו הדומיננטית היא יד ימין ולכן התובע יכול לדעתו לעבוד ולתפקד. הוא מסכים שהתובע אינו יכול להפעיל כוח גס ביד שמאל, אך בהתחשב  בכך שאגודל כף היד תקין, ניתן עדיין להשתמש ביד שמאל כיד עזר טובה. 

בעדותו הראשית מעיד התובע, כי הוא סובל ממגבלות תפקודיות קשות. הוא אינו יכול להניע אצבעות היד באופן אקטיבי וחש כאבים קשים בכל מגע קל. הוא חובש כפפה על כף ידו השמאלית ובפועל אינו משתמש בה.

מעיד התובע, כי תפקודו לקוי בכל תחומי החיים, לרבות פעילות יום יומית בביתו. הוא אינו יכול לסייע בעבודות בית, עבודות אחזקה, טיפול ברכב ובילדים. הוא מוגבל בפעולות פשוטות של לבוש והכנת אוכל. הוא כל חייו עסק בעבודת כפיים ומאז התאונה אינו עובד (ראה ת/4 סע' 10, 16, 21, 24). הוא מסכים שעומדת לו זכותו לשיקם מקצועי בסיוע מל"ל (שם עמ' 19). בחקירתו הנגדית הוא מוסיף ומאשר שהוא הופנה על ידי מל"ל לקורס מנהלי עבודה בתעשיה, בחודש יוני 2007, המתקיים ב-"מכללת עתיד" בבאר שבע. בעת מתן עדותו, ביום 24.9.07, העיד התובע, כי נתקבל לקורס לאחר ראיון עמו ולאחר שעמד בתנאי סף שנדרשו. הוא סיים כבר שני חודשי לימוד ונותרה לו שנת לימוד אחת, אשר אמורה להסתיים איפוא בחודש ספטמבר 2008. הקורס מכשיר אותו להיות מנהל עבודה בתעשיה. הקורס ממומן על ידי מל"ל (פרוט' 16-15). מעיד התובע, כי ניסה למצוא עבודה בשנתיים קודם עדותו. הוא פנה למספר חברות העוסקות בפלסטיקה ומסגרות ואיש לא הסכים לקבלו. בידיו מכתבים המאשרים זאת. (פרוט' 17). לדבריו הוא חסר נתונים מתאימים לעבוד כנהג מונית והוא אינו יכול להרים חפצים כבדים בידיו (פרוט' 19). 

התובע מאשר, כי יצא לטיולים שונים אחרי קרות התאונה והוא מחפש אחר בילויים (פרוט' 18-17). 

התובע מאשר, כי הוא מקבל קצבת ביטוח לאומי בסך 2800 ₪ לחודש וכן קצבת ביטוח מנהלים בסך 4550 ₪, כך שהכנסתו החודשית כוללת מהקצבאות היא בסך 7500 ₪ - סכום דומה לכושר השתכרות התובע בעבר (ראה סע' 3 לעיל). משנשאל התובע אודות עבודות שונות שביכולתו לכאורה לבצע, תשובתו היא "אני מעדיף להמשיך ולקבל את הקצבאות שאני מקבל ולא לחפש ציפורים בין העצים" (ראה פרוט' 14 ו- 19). עולה מדברים אלה, כי התובע אינו פועל ככל יכולתו למצוא עבודה ולהקטין בכך את הנזק. הוא מתרץ הדברים באומרו "כל החיים עבדתי ולכן יש חסכונות. אני בן 36. אני עבדתי 15 שנים ולכן יש חסכונות ואני לא חי על חשבון חברת הביטוח. אני נהנה מהחסכונות שלי ולא מהכספים של חברת הביטוח" (ראה פרוט' 18).

התובע מאשר, כי פעם אחרונה בה נזקק לטיפול רפואי היה באוקטובר 2005 (פרוט' 17). הוא מודה כי לימודיו בקורס מנהלים מתקיימים בערב ולפחות חלק מהתלמידים עובדים ביום. 

הואיל והתובע היה עובד כפיים והשכלתו הפורמלית 10 שנות לימוד, לכאורה היה מקום להכיר בנכות תפקודית גבוהה בשעור ניכר מנכותו הרפואית הפיזית בשעור שנקבע לעיל – 32.50%. יש להניח שגם לנכותו האסתטית של 10% השלכה בשעור מסוים על נכותו התפקודית (ראה ע.א. 3049/93 גירוגיסיאן נ. סייף רמזי ואח' פד"י מב' (3) 792). 

נראה, כי לתובע סיכוי סביר לשקם עצמו בהתחשב בקורס המנהלים בו הוא לומד. התובע נהנה הן מקצבת מל"ל הן מקצבת ביטוח מנהלים ונראה, כי נוח לו במצבו זה ואינו עושה את המירב להקטין את נזקו.

לאחר שיקלול הנתונים כולם הנני קובע נכותו התפקודית של התובע בשעור 50%. 

יש לציין כי אין בפנינו כל ראיה משכנעת באשר ליכולת השתכרות של מנהל עבודה בתעשיה, בכישוריו של התובע, וזאת בהנחה שהתובע יוכשר לעבוד בעבודה זו.

מנהל הנתבעת העיד מחד, כי שכר צפוי של מנהל עבודה הוא כ- 15,000 ₪, אך מיד הודה בעצמו, כי שילם למנהל עבודה 4000 ₪ בלבד והוא אף נדרש לבצע גם עבודה פיזית (פרוט' 22-21).

כאב וסבל
התובע אושפז כ- 72 יום ובמהלך תקופה של עשרה חודשים חווה 9 ניתוחים. מעיד התובע, כי סבל כאבים קשים והיה מוגבל בתנועה. הוא נאלץ להעזר בבני משפחה בפעולות יום יומיות. הוא נזקק לפעולות שיקום אינטנסיביות וטופל במרפאת כאב. הוא ממשיך לסבול מחולשה בידו השמאלית וחש כאבים בכל מגע (ראה ת/4 סע' 10-5). 

עפ"י ההלכה הנוהגת היום, יש לפסוק פיצוי ריאלי עפ"י נסיבות המקרה האינדבידואלי, ללא קשר לפיצוי המוכתב על ידי חוק הפלת"ד (ראה ע.א. 398/99 קופ"ח של ההסתדרות הכללית ואח' נ לאה דיין ואח' פדי נה (1) 765). 

בהחתשב בנתונים כולם הנני פוסק לתובע בגין כאב וסבל סך 300,000 ₪ ליום מתן פסה"ד. (ראה ע.א. 5175/06 כלל חברה לביטוח בע"מ נ. שמעון אסרף). 

8. הפסד שכר בעבר 
כבר נקבע לעיל, כי יש להעמיד שכרו של התובע על סך 7627 ₪ ליום מתן פסה"ד (ראה סע' 3 לעיל).
ע"י מל"ל נקבע, כי התובע היה באי כושר מלא בתקופה של 12 חודשים. עפ"י עדות התובע לא חזר לעבוד מאז התאונה. כבר נקבע לעיל, כי התובע לא עשה כל שניתן להקטין הנזק. 

בנסיבות אלה הנני סבור שיש לפסוק לתובע הפסד הכנסה מלא עד 31.7.06 ומיום זה ועד יום מתן פסה"ד הפסד עפ"י שעור נכותו התפקודי של 50%, כפי שנקבע לעיל.

לפיכך, יש לחשב הפסד שכרו לעבר כדלקמן:

7627 ₪ X 18 חודש = 




137,286 ₪ 

על סכום זה יש להוסיף 

ריבית כחוק מיום 30.8.06 

ועד יום מתן פסה"ד.


50% X 7627 ₪ X 18 חודש = 



68,643 ₪ 

על סכום זה יש להוסיף 
רבית כחוק מיום 30.4.07 

ועד יום מתן פסה"ד. 

לפיכך סה"כ הפסד שכר לעבר 

הוא בסך 205,929 ₪ בתוספת ריבית כנ"ל.

9. הפסד שכר לעתיד

התובע הוא יליד 13.1.72 והיה צפוי לעבוד עד גיל 67. בהתחשב בבסיס השכר ושעור הנכות התפקודית שנקבעו לעיל, יש לחשב הפסד שכרו לעתיד כדלקמן:

239.6103 מקדם X 50% X 7627 ₪ = 913,754 ₪. 

10. הוצאות והוצאות ניידות מוגברות 
התובע טוען להפסד בשל הוצאות נסיעה בעבר לטיפולים רפואיים (ראה ת/4 סע' 9). כמ"כ טוען התובע להוצאות ניידות מוגברות בשל הגבלתו לרכב אוטומטי (ת/4 סע' 26 ופרוט' 16). לא צורפו כל קבלות וננטשה טענה בדבר הוצאות ניידות מוגברות בסיכומי התובע. בהעדר כל ראיה להוצאות בהן נשא התובע, בהתחשב בעובדה שמדובר בתאונת עבודה בגינה זכאי התובע להחזר בשל הוצאותיו מ-מל"ל, וההנחה שנגרמו לתובע ובני משפחתו הוצאות שאין להן כיסוי, אם לא ניתן להן החזר, הנני פוסק לתובע פיצוי גלובלי בשל ראש נזק זה סך 10,000 ₪. 
11. עזרת הזולת 
בעדותו הראשית מעיד התובע, כי באשפוז הראשון, משך שבוע, סעד אותו אחיו מסעד שלא מש ממנו. אשתו ביקרה אותו מדי יום, כאשר יכולה היתה להתפנות מילדיה. האח הנ"ל חזר וטיפל בו וסעד אותו באשפוזים חוזרים. כאשר שוחרר לביתו, אישתו טיפלה בו. בני המשפחה גם הסיעו אותו לטיפולים רפואיים. 
טוען התובע, כי בשל הנזק הגופני שנגרם לו, הוא זקוק כל העת לעזרה באחזקת הבית ואף בלבוש ומאכל. לא הוצגו כל קבלות בדבר הוצאות בהן נשא התובע ולא הוצגה כל חוו"ד ממנה ניתן ללמוד אודות העזרה הנחוצה לתובע (ראה ת/4 סע' 10-5 ו- 17-16). 

הוגשו תצהירי עדות ראשית של האח (ת/1) ושל אשת התובע (ת/2), אשר מאמתים גרסת התובע, אך אין בהם כל ראיה אודות הוצאות בפועל בהם נשאו. 

בהעדר ראיות, כאמור, הנני פוסק לתובע בגין ראש נזק זה סך גלובלי 20,000 ₪. 

12. ניכויים 
בהסכמת התובע צורפה חוו"ד אקטוארית לסיכומי הנתבעים, על פיה היוון קצבת נכות מעבודה וקצבאות ששולמו מאז התאונה מסתכמים בסך 843,534 ₪. 
13. סיכום 
לפיכך יש לחשב נזקיו של התובע כדלקמן:
18.1
הפסד שכר בעבר סך:




-.205,929 ₪ 


בתוספת הפרשי ריבית 


כאמור בסע' 13 לעיל.

18.2 
הפסד שכר בעתיד סך:




-.913,754 ₪ 

18.3 
כאב וסבל





-.300,000 ₪ 

18.4
הוצאות






-.10,000 ₪ 

18.5
עזרת הזולת 





-.20,000 ₪ 









______________






-.1,449,683 ₪ 

פחות ניכויים





-.843,534 ₪ 








______________

סה"כ נזק:





-.606,149 ₪ 

הנתבעת מס' 2 הודתה בחבותה בשיפוי הנתבעת מס' 1, בגין כל נזק בו תחוייב הנתבעת מס' 1, מכוח פוליסה חבות מעבידים.

לפיכך הנני מחייב הנתבעות יחד ולחוד בפיצוי התובע בסך -.606,149 ₪ בתוספת ריבית עד יום מתן פסה"ד, כמפורט לעיל, ובתוספת הפרשי הצמדה וריבית מיום מתן פסה"ד ועד התשלום בפועל.

בנוסף על הנתבעות לשלם לתובע הוצאות משפט, בתוספת הפרשי הצמדה וריבית מיום בו שולמו ההוצאות ועד לתשלומם בפועל לתובע.

עוד הנני מחיב הנתבעות בתשלום שכ"ט עו"ד בשיעור 20% מסה"כ הסכום שנפסק, כנאמר לעיל, ובתוספת הפרשי הצמדה וריבית יום מתן פסק הדין ועד התשלום בפועל. 

ידין טימור 54678313-7048/06

5129371

54678313ניתן והודע היום 25.2.2008 בהעדר הצדדים.                                                                                  

	ידין טימור – שופט 
סגן נשיא 

